Organizacija kućanstva i uvođenje reda u osobni život - posao za novu vrst stručnjaka! (8/1/04) - 2004-01-07
Organizatori pomažu klijentima u rješavanju niza problema – od plaćanja zaostalih poreza, do čišćenja potkrovlja
Kada ljudi donose novogodišnje odluke, najčešće odlučuju - odnosno obećavaju samima sebi - da će skinuti pokoji kilogram, ili da će prestati pušiti. No, mnogi Amerikanci odlučuju i – bolje organizirati svoj život. Takvi se odnedavno mogu za pomoć obratiti profesionalcima na polju osobnog organiziranja. Prije godinu i pol, Carol McLaurin iz Sjeverne Karoline bila je na rubu živaca. Nakon što joj je suprug umro od raka, nije znala čega bi se prije prihvatila. Trebalo je otvoriti gomile neotvorene pošte, poslati pisamca zahvale svima koji su joj pomogli u za nju teškim danima, predati posljednju knjigu njenog supruga njegovom izdavaču i pozabaviti se njegovom ostavštinom. Bila je svjesna da sve to neće moći sama, ali nije znala kome bi se obratila za pomoć. "Mnogi prijatelji ponudili su mi pomoć. Ipak, strahovala sam da bih im bila preveliki teret. Trebalo mi je mnogo pomoći" - prisjeća se Carol McLaurin. Jedan prijatelj uputio ju je na Yvonne Trostli, profesionalnu organizatoricu, koja obilazi svoje klijente s fasciklima, ljepljivom trakom i drugim "priborom" za organiziranje života. Gospođa Trostli i Carol McLaurin prvo su napravile spisak nedovršenih poslova i neispunjenih obveza. Zatim su zajedno prošle kroz gomile dokumenata koje je trebalo sortirati i pohraniti ili odbaciti. Yvonne Trostli kaže da, kao profesionalna organizatorica može biti od velike pomoći svojim klijentima ophrvanim obiljem papira: "Organiziranje raznih papira i dokumenata može biti prilično dosadno. Ukoliko doista pretjerate i život vam se pretvori u kaos, može vam dobro doći pomoć profesionalca." To shvaća i sve veći broj Amerikanaca. Profesionalno organiziranje postaje sve veći biznis. Organizatori pomažu svojim klijentima u rješavanju niza problema – od plaćanja zaostalih poreza, do čišćenja potkrovlja. Barry Izak predsjednik je Udruge profesionalnih organizatora, koju je 1985. osnovalo pet žena. Samo prošle godine, udruga je dobila pet stotina novih članova. Gospodin Izak kaže da procvat ove uslužne djelatnosti odražava sve veću složenost modernog života: "Danas su žene sve češće zaposlene majke. Moraju se nositi sa zahtjevima majčinstva, posla i kućanstva. Djeca sudjeluju u sve većem broju izvanškolskih aktivnosti. Ljudi zarađuju sve više i kupuju sve više. Te kupljene stvari vrlo se brzo gomilaju i njihovo organiziranje oduzima nam dragocjeno vrijeme." Za usluge profesionalnog organizatora treba platiti od 35 do 200 dolara po satu. Većina sastanaka s tim stručnjakom traje nekoliko sati. Iako nema nacionalnog standarda za kvalifikacije za profesionalne organizatore, Nacionalna organizacija za istraživanje kronične dezorganiziranosti nudi tečajeve o organiziranju s naslovima kao što su "Iste stvari idu zajedno" i "Sve ima svoje mjesto". Nude se i posebni tečajevi o organiziranju života za starije osobe ili pak za osobe s deficitom pažnje. Najvažnije je, kaže Yvonne Trostli, razraditi sustav organiziranja koji će klijent lako prihvatiti i slijediti. U slučaju Carol McLaurin, to joj je uspjelo. Godinu i pol nakon što je zatražila pomoć gospođe Trostli, Carol McLaurin uspjela je "pohvatati konce" u svojim poslovima. Više nema popisa nedovršenih poslova, niti se na kuhinjskom stolu gomila pošta. Kako kaže, sada konačno ponovno ima vremena, mjesta i prisebnosti gledati svoju omiljenu televizijsku emisiju – o obiteljima koje jedne drugima pomažu u – organiziranju života.